A Bizottság 1373/1999/EK rendelete

(1999. június 25.)

a nyersdohányágazatban a 2848/98/EK rendelet módosításáról, valamint az 1999. évi betakarítás tekintetében más fajtacsoportnak átadható garanciaküszöb-mennyiségek meghatározásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 660/1999/EK rendelettel [1] módosított, a nyersdohány piacának közös szervezéséről szóló, 1992. június 30-i 2075/95/EGK tanácsi rendeletre [2] és különösen annak 7. cikkére, illetve 9. cikkének (4) bekezdésére,

(1) mivel a legutóbb a 731/1999/EK rendelettel [3] módosított, a nyersdohányágazatban a jövedelemtámogatási rendszer, a termelési kvóták és a termelői csoportoknak nyújtandó külön támogatás tekintetében a 2075/92/EGK tanácsi rendelet alkalmazása részletes szabályainak meghatározásáról szóló, 1998. december 22-i 2848/98/EK bizottsági rendelet V. mellékletének C. pontja kizárja a változó jövedelemtámogatásban részesülő tételek közül azokat a tételeket, amelyeket a termelői csoport által termelt minden egyes fajtacsoport vonatkozásában a minimális ár és a minimális ár plusz 40 % közötti áron értékesítettek;

(2) mivel a Bizottság tudomására jutott, hogy létezik nagyon alacsony piaci értékű dohány, ami nem jogosít a jövedelemtámogatás változó részére, amint azt a 2848/98/EK rendelet V. mellékletének C. pontja meghatározza; mivel az ilyen alacsony piaci értékre tekintettel lehetséges kell, hogy legyen más gyenge minőségű, a minimális ár plusz 40 %-os ár fölötti piaci árú dohánykategóriákat is kizárni a változó jövedelemtámogatásra jogosító tételek köréből; mivel a fent említett V. melléklet C. pontját módosítani kell, hogy lehetővé váljon az egyes tagállamok számára, hogy az 1999. évi betakarítás során megemeljék azt a küszöböt, amelynél a dohányt kizárják a változó jövedelemtámogatásból, hogy ily módon jobban megfelelhessenek a dohányminőség javítása szükségességének az egyes tagállamokban;

(3) mivel a 2075/92/EGK rendelet 9. cikke termelési kvótákat vezetett be a dohány különféle fajtacsoportjaira; mivel az egyéni kvótákat a 660/1999/EK rendelet 3. cikkében 1999-re rögzített garanciaküszöbök alapján osztották szét a termelők között; mivel a 2075/92/EGK rendelet 9. cikkének (4) bekezdése szerint a Bizottság felhatalmazhatja a tagállamokat arra, hogy garanciaküszöb-allokációik részeit más fajtacsoportoknak adják át; mivel az ilyen küszöbérték-átadások nem eredményezik az EMOGA kiadásainak növekedését és nem növelik a tagállamok általános garanciaküszöb-allokációit;

(4) mivel e rendeletet a 2848/98/EK rendelet 55. cikkének (3) bekezdésében meghatározott termeltetési szerződések megkötésére vonatkozó határidő előtt alkalmazni kell;

(5) mivel az e rendeletben előírt intézkedések összhangban vannak a Nyersdohánypiaci Irányítóbizottság véleményével,

ELFOGADTA EZT A RENDELETET:

1. cikk

Az 1999. évi betakarításhoz a 2848/98/EK rendelet 22. cikke (4) bekezdésének megfelelően a tagállamok felhatalmazást kapnak az e rendelet mellékletében meghatározott garanciaküszöb-mennyiségeknek egyik fajtacsoportból egy másiknak történő átadására.

2. cikk

A 2848/98/EK rendelet V. mellékletének C. pontja a következő mondattal egészül ki:

"Az egyes tagállamok azonban az 1999. évi betakarításra a minimális árhoz hozzáadandó értéket július 30-a előtt több mint 40 %-ban határozhatják meg."

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. június 25-én.

a Bizottság részéről

Franz Fischler

a Bizottság tagja

[1] HL L 83., 1999.3.27., 10. o.

[2] HL L 215., 1992.7.30., 70. o.

[3] HL L 93., 1999.4.8., 20. o.

--------------------------------------------------

MELLÉKLET

Az egyes tagállamok által az egyik fajtacsoportból másik fajtacsoportnak átadható garanciaküszöb-mennyiségek

Tagállam | Fajtacsoport, amelyből az átcsoportosítás történik | Fajtacsoport, amelynek az átcsoportosítás történik |

Olaszország | Katerini 114,6 tonna (VII. csoport) | mesterséges hővel szárított 114,6 tonna (I. csoport) |

Katerini 193 tonna (VII. csoport) | természetes úton szárított világos 193 tonna (II. csoport) |

Katerini 144,4 tonna (VII. csoport) | természetes úton szárított sötét 144,4 tonna (III. csoport) |

Görögország | Kaba Koulak 27 tonna (VIII. csoport) | mesterséges hővel szárított 22,7 tonna (I. csoport) |

Spanyolország | természetes úton szárított sötét 3191 tonna (III. csoport) | természetes úton szárított világos 3191 tonna (II. csoport) |

természetes úton szárított sötét 84 tonna (III. csoport) | mesterséges hővel szárított 67,2 tonna (I. csoport) |

Portugália | természetes úton szárított világos 200 tonna (II. csoport) | mesterséges hővel szárított 160 tonna (I. csoport) |

Németország | természetes úton szárított világos 1317 tonna (II. csoport) | mesterséges hővel szárított 1234 tonna (I. csoport) |

természetes úton szárított sötét 196 tonna (III. csoport) | mesterséges hővel szárított 165 tonna (I. csoport) |

--------------------------------------------------